איוואן יוליץ'

איוואן יוליץ' (בבוסנית: Ivan Jolić; נולד ב-18 במאי 1980) הוא כדורגלן עבר בוסני ששיחק בעמדת החלוץ.

קריירה 
יוליץ' החל לשחק כדורגל במחלקת הנוער של טרוגלאב ליבנו, ובגיל 17 שיחק לראשונה עבור הקבוצה הבוגרת. בשנת 2000 עבר לעונה אחת לקבוצת שירוקי ולאחר מכן חזר לקבוצת נעוריו. בשנת 2002 עבר לקבוצת וארטקס הקרואטית, במדיה שיחק ארבע שנים ועמה העפיל פעמיים לגמר הגביע הקרואטי.

בקיץ 2006 הגיע יוליץ' לישראל וחתם בקבוצת הפועל תל אביב. ב-5 באוגוסט 2006 ערך את הופעת הבכורה שלו במדי הקבוצה, בניצחון 2–1 על בית"ר ירושלים באצטדיון בלומפילד, במסגרת גביע הטוטו. את שער הבכורה שלו במדי הפועל תל אביב הבקיע יוליץ' ב-24 באוגוסט 2006, בניצחון קבוצתו 3–0 על דומז'אלה בסלובניה במסגרת גביע אופ"א. במחזור השני של עונת 2006/2007 הבקיע את שער הליגה היחיד שלו במדי הפועל תל אביב, בהפסד 1–2 לבית"ר ירושלים באצטדיון טדי. בחלון ההעברות של ינואר 2007 הוחתם בקבוצה החלוץ מנואל ניירה על מנת שיחליף את יוליץ' המאכזב, אך ניירה נפצע מייד לאחר שהגיע, ויוליץ' נשאר לבסוף בקבוצה עד תום העונה, וזכה עם הפועל תל אביב בגביע המדינה.

בקיץ 2007 עבר יוליץ' לשחק בקבוצה הסלובנית אינטרבלוק ליובליאנה, עמה זכה בשני גביעים ברציפות, ולאחר שנתיים חזר לוארטקס, במדיה שיחק שנה נוספת. לאחר מכן שיחק יוליץ' בקבוצה האלבנית סקנדרבו קורצ'ה, עמה זכה באליפות אלבניה בעונתו היחידה בקבוצה. בקיץ 2011 חתם בקבוצה הקפריסאית אנגניסי דריניה. בקיץ 2012 חזר יוליץ' לקרואטיה, וחתם בקבוצה המקומית של העיר זאדר. באפריל 2013 עבר לקבוצת NK סולין מהליגה השנייה בקרואטיה, ובתום העונה פרש ממשחק פעיל.

לזכותו של איוואן יוליץ' הופעה אחת במדי נבחרת בוסניה והרצגובינה, אותה ערך ב-16 באוגוסט 2006, מייד לאחר שהגיע להפועל תל אביב, במשחק ידידות מול נבחרת צרפת שנערך בסרייבו.

תארים 
הפועל תל אביב
 גביע המדינה: 2006/2007

אינטרבלוק ליובליאנה
 הגביע הסלובני: 2007/2008, 2008/2009
 הסופר קאפ הסלובני: 2008

סקנדרבו קורצ'ה
 אליפות אלבניה: 2010/2011

קישורים חיצוניים 

 שלמה חסיד, כל אחד היה מזדעזע, ידיעות תל אביב, 2 באוגוסט 2007

כדורגלנים בוסנים
חלוצי כדורגל בוסנים
כדורגלני נבחרת בוסניה והרצגובינה
כדורגלני שירוקי ברייג
כדורגלני ואראז'דין
כדורגלני הפועל תל אביב
כדורגלני אינטרבלוק ליובליאנה
כדורגלני סקנדרבו קורצ'ה
כדורגלני זאדאר
כדורגלנים זרים בישראל
ספורטאים בוסנים בישראל
ספורטאים בוסנים בסלובניה
ספורטאים זרים באלבניה
ספורטאים זרים בקפריסין
בוסנים שנולדו ב-1980